Det afhænger kort fortalt af to ting: Hvor stor virksomheden er, og hvor store risici, vi vurderer, der er ved virksomheden.
Vi kommer f.eks. typisk på inspektion hvert fjerde år i et mindre eller mellemstort pengeinstitut, som har en risikoprofil på linje med gennemsnittet. Her bliver alle instituttets væsentlige områder gået igennem. Det er det, vi kalder en fuld undersøgelse.
Derudover kan vi supplere med mindre inspektioner, hvor et eller flere særligt udvalgte områder bliver gennemgået, for eksempel kreditområdet eller solvensbehovet. Det er det, vi kalder en funktionsundersøgelse.
I store pengeinstitutter og i realkreditinstitutter fører vi tilsyn gennem en løbende serie af inspektioner, altså funktionsundersøgelser, hvor vi gennemgår et eller flere udvalgte områder. Vi vil typisk være på inspektion i disse institutter en eller flere gange hvert år.